DECRETO 103/2025, do 3 de novembro, polo que se aproba o cambio de titularidade a prol da Dirección Xeral de Tráfico dun conxunto de elementos funcionais instalados na Rede autonómica de estradas de Galicia.
Consellería de Vivenda e Planificación de Infraestruturas — III. Outras disposicións — 12/11/2025

O artigo 9.4 da Lei 8/2013, do 28 de xuño, de estradas de Galicia (LEG), dispón que os cambios de titularidade das estradas ou treitos delas, cando non se trate de travesías urbanas ou treitos delas que estean incluídos no inventario de travesías da súa Administración titular, deberán ser aprobados por decreto da Xunta de Galicia, por proposta da consellería competente en materia de estradas, logo do acordo entre as administracións afectadas.
O artigo 9.7 da LEG recolle que os cambios de titularidade poderán abranguer estradas, treitos delas, elementos funcionais e/ou espazos da zona de dominio público adxacente.
O artigo 6.2 da LEG establece que teñen a consideración de elementos funcionais aquelas infraestruturas complementarias constituídas por espazos e instalacións destinadas a ordenar, mellorar ou regularizar os sistema xeral de transportes e comunicacións, tales como centros operativos de conservación e explotación, zonas de estacionamento, paradas de autobuses, áreas de servizo, áreas de descanso, zonas de auxilio e atención médica de urxencias, estacións e centros de control, lugares de inspección e peaxe de vehículos, estacións de aforo, aparcadoiros disuasorios e calquera outro semellante.
A Comunidade Autónoma de Galicia é titular dun conxunto de elementos funcionais (cámaras de circuíto pechado de televisión, paneis de mensaxería variable, estacións meteorolóxicas, estacións de contaxe...) distribuídos en distintas estradas autonómicas.
No acordo asinado o día 30 de outubro de 2025, a Comunidade Autónoma de Galicia comprometeuse a ceder á Dirección Xeral de Tráfico a titularidade dun conxunto de elementos funcionais, así como das redes de fibra óptica necesarias para a súa conexión e a dos elementos de soporte dos equipamentos (pórticos, bandeirolas, columnas, báculos...) cando o seu uso sexa exclusivo para o soporte destes elementos funcionais; e a Dirección Xeral de Tráfico comprometeuse a aceptar a titularidade dos elementos funcionais, así como a permitir o uso compartido, por parte da Axencia Galega de Infraestruturas, das redes de fibra óptica cedidas, sempre e cando o seu número e capacidade sexan suficientes.
O cambio de titularidade proposto non menoscaba a continuidade e coherencia da Rede autonómica de estradas de Galicia e, en concreto, non interrompe ningún itinerario de interese da Comunidade Autónoma de Galicia.
A Consellería de Vivenda e Planificación de Infraestruturas formula a proposta favorable á transferencia de titularidade, a prol da Dirección Xeral de Tráfico, dos elementos funcionais que se definen no artigo 1.
De conformidade co anteriormente exposto, por proposta da conselleira de Vivenda e Planificación de Infraestruturas, logo de deliberación do Consello da Xunta de Galicia, na súa reunión do día tres de novembro de dous mil vinte e cinco,
Artigo 1
Aprobar o cambio de titularidade, a prol da Dirección Xeral de Tráfico, dos seguintes elementos funcionais instalados na Rede autonómica de estradas de Galicia:
Artigo 2
De acordo co establecido no artigo 9.6 da Lei 8/2013, do 28 de xuño, de estradas de Galicia, o cambio de titularidade será efectivo o día seguinte ao da publicación deste decreto no
Diario Oficial de Galicia
. A entrega dos bens formalizarase no prazo dos tres meses seguintes a esa publicación mediante a sinatura da correspondente acta de entrega.
Esa acta de entrega poderá consultarse na páxina web da Consellería de Vivenda e Planificación de Infraestruturas,
https://vivendaeinfraestruturas.xunta.gal/estradas/rede-autonomica/raega
Artigo 3
Correspóndenlle á Dirección Xeral de Tráfico, a partir da formalización da entrega, todas as actividades de xestión, mantemento, conservación dos elementos funcionais, así como calquera outra que puidese corresponderlle como nova Administración titular.
Disposición derradeira
Este decreto producirá efectos desde o día seguinte ao da súa publicación no
Diario Oficial de Galicia
.
Santiago de Compostela, tres de novembro de dous mil vinte e cinco